钦定古今图书集成/理学汇编/字学典/第083卷 > 《宋陈思书苑菁华》 > 《唐韩方明授笔要说》
## 钦定古今图书集成/理学汇编/字学典/第083卷 > 《宋陈思书苑菁华》 > 《唐韩方明授笔要说》

昔岁学书，专求笔法。贞元十五年授法于东海徐公
璹，十七年授法于清河崔公邈，由来远矣。自伯英以
前，未有真行草书之法。姚思廉奉诏论《书》云：“王僧虔
《答竟陵王书》云：‘张芝、韦诞、锺会、索靖二卫并得名书。
古今无以辨其优劣，唯见笔力惊绝耳’。”时有罗晖、赵
袭并善书，与张芝同著名，而张矜巧自许，众颇惑之。
尝与太仆朱宽书云：“上比崔、杜不足，下方罗、赵有馀。”
今言自古能书，皆曰锺、张。按张自矜巧，为众所惑，今
言笔法，亦不言自张芝。芝自云比崔、杜不足，即可信
乎？笔法起自崔瑗子玉明矣。清河公虽云传笔法于
张旭长史，世之所传，得长史法者，唯有得永字八法，
次有《五执笔》已下，并未之有前闻者乎？方明传之于
清河公，问八法起于隶字之始，后汉崔子玉，历锺、王
以下传授，至于永禅师，而至张旭，始弘八法，次演五
势，更备九用，则万字无不该于此，墨道之妙，无不由
之以成也。夫把笔有五种，大凡笔管长不过五六寸，
贵用易便也。

第一执管。夫《书》之妙，在于执管。既以双指苞管，亦当
五指共执。其要实指虚掌，钩擫讦送，亦曰“抵送”，以备
口传手授之说也。世俗皆以单指苞之，则力不足而
无神气，每作一画点，虽有解法，亦当使用。不成曰“平
腕双苞”，虚掌实指，妙无所加也。

第二，𢳇管。亦名“拙管。”谓五指共𢳇其管末，吊笔急疾，
无体之书，或起槁草用之。今世俗多用五指𢳇管书，
则全无筋骨，慎不可效也。

第三，撮管。谓以五指撮其管末，惟大草书或书《图幛》
用之，亦与拙管同也。

第四，握管。谓捻拳握管于掌中，悬腕，以肘助力书之。
或云起自诸葛诞《倚柱书》时，雷霹柱裂，书亦不辍。当
用壮气，率以此握管书之，非书家流所用也。后王僧
虔用此法，盖以异于人，故非本为也。近有张从申郎
中，拙然而为，实为世笑也。

第五搦管，谓从头指至小指，以管于第一二指节中
搦之，亦是效握管，小异所为。有好异之辈，窃为流俗
书图幛用之，或以示凡浅时提转，甚为怪异。此又非
书家之事也。

徐公曰：“置笔于大指中节前，居动转之际，以头指齐
中指，兼助为力，指自然实，掌自然虚，虽执之使齐，必
须用之自在。今人皆置笔当节，碍其转动，拳指塞掌，
绝其力势。况执之愈急，愈滞不通，纵用之规矩，无以
施为也。”

又曰：“夫执笔在乎便稳，用笔在乎轻健，故轻则须沈，
便则须涩，谓藏锋也，不涩则险劲之状无由而生也，
太流则便成浮滑，浮滑则是为俗也。故每点画须依
笔法，然始称书，乃同古人之迹，所为合于作者也。”
又曰：“夫欲书，先当想看所书一纸之中，是何词句言
语多少，及纸色目相称，以何等书，令与书体相合，或
真”或行或草，与纸相当。然意在笔前，笔居心后，皆须
存用笔法。想有难书之字，豫于心中布置，然后下笔，
自然容与徘徊，意态雄逸。不得临时无法，任笔所成，
则非谓能解也。